**Notă informativă**

**la proiectul Hotărârii Guvernului cu privire la crearea Societății pe Acțiuni ,,Centrul de Gestionare a Deșeurilor Periculoase„**

**Motivul emiterii actului normativ**

În temeiul art. 62 alin. (1) a Legii nr. 209 privind deșeurile (Monitorul Oficial al Republicii Moldova, 2016, Nr. 459-471, art. 916), precum și în scopul asigurării unei abordări integrate, eficiente și transparente a gestionării sectorului deșeurilor periculoase în Republica Moldova și, în deosebi, a creării rețelei de eliminare și valorificare a deșeurilor este elaborat prezentul proiect al Hotărârii Guvernului cu privire la crearea Societății pe Acțiuni ,,Centrul de Gestionare a Deșeurilor Periculoase”. Problema gestionării deșeurilor periculoase este una prioritară în politica statului, deoarece acest domeniu prezintă impact deosebit de mare asupra mediului și sănătății populației. Pentru reducerea impactului de la acest sector este necesar de întreprins măsuri concrete de management a deșeurilor la nivel național și elaborarea soluțiilor pentru unele categorii de deșeuri periculoase pentru a fi tratate/eliminate în afara țării în tehnologii inofensive mediului. Rezultatele analizei situației actuale a sectorului deșeurilor periculoase în Republica Moldova denotă următoarele:

* lipsa sistemelor de colectare a deșeurilor periculoase menajere, acestea fiind colectate împreună cu deșeurile menajere nepericuloase și eliminate la gunoiști;
* deșeurile periculoase de la întreprinderi sunt colectate și eliminate pe amplasamente industriale. Cea mai mare parte din amplasamentele de eliminare a deșeurilor periculoase sunt create în conformitate cu metodele învechite și nu asigură protecția componentelor de mediu;
* stocurile de deșeuri periculoase acumulate istoric la întreprinderile industrial rămân a fi o sursă potențială de poluare;
* lipsa resurselor financiare disponibile pentru acest sector și a unor facilități corespunzătoare în țară.

Crearea unei Societăți pe Acțiuni de Gestionare a Deșeurilor Periculoase este crucială în soluționarea problemei deșeurilor periculoase. Societatea pe Acțiuni trebuie să dispună de mijloacele necesare bunei funcționări pentru a-și desfășura activitatea în baza proprietății de stat transmise în gestiune, iar alocarea terenului pentru amplasarea acestui obiect este un prim pas în dezvoltarea sistemului de gestionare a deșeurilor periculoase la nivel național în conformitate cu cerințele europene.

Scopul Societății pe Acțiuni „Centrul de Gestionarea Deșeurilor Periculoase” va fi îmbunătățirea gestionarii deșeurilor periculoase în Republica Moldova și reducerea impactului negativ al acestora asupra mediului înconjurător și sănătății umane. Societatea pe Acțiuni ,,Centrul de Gestionare a Deșeurilor Periculoase” va desfășura următoarele activități:

* identificarea soluțiilor pentru reciclarea/eliminarea deșeurilor periculoase acumulate istoric direct de la locul păstrării acestora;
* colectarea și stocarea temporară a fluxurilor curente de deșeuri periculoase, pentru a fi transportate la operatori autorizați pentru reciclare/ tratare deșeuri periculoase, inclusiv solidificarea unor categorii de deșeuri pentru depozitare pe depozit de deșeuri nepericuloase;
* reciclarea lămpilor fluorescente și a altor deșeuri cu conținut de mercur (dispozitive de măsurat cu conținut de Hg) în condiții sigure de protecție a mediului;
* prestarea, la solicitarea beneficiarului, serviciilor pentru eliminarea deșeurilor periculoase pe teritoriul solicitantului (deșeuri de azbest, terenuri contaminate, etc.);

1. **Principalele prevederi ale proiectului și evidențierea elementelor noi**

Prezentul proiect de Hotărâre a Guvernului are ca scop crearea Societății pe Acțiuni „Centrul de Gestionare a Deșeurilor Periculoase”, care va funcționa în baza Regulamentului Societății pe Acțiuni „Centrul de Gestionare a Deșeurilor Periculoase” și actelor normative elaborate de Fondator – Ministerul Agriculturii Dezvoltării Regionale și Mediului.

1. **Impactul proiectului**

Adoptarea și implementarea Hotărârii Guvernului va avea un impact social considerabil, și anume se vor reduce semnificativ problemele de mediu și sănătate a populației, asociate de abandonarea deșeurilor periculoase, se va crea un sistem de gestionare (colectarea, tratarea, și eliminarea în siguranță) a deșeurilor periculoase la nivel național în conformitate cu cerințele europene, inclusiv se vor crea 42 locuri de muncă noi.

1. **Fundamentarea economică-financiară**

Crearea Centrului de Gestionare a Deșeurilor Periculoase este o responsabilitate a Guvernului Republicii Moldova, asumată inclusiv prin semnarea Programului Operațional Comun România-Ucraina-Republica Moldova 2007-2013 - finanțat din Instrumentul European de Vecinătate și Parteneriat. În conformitate cu Conceptul Centrului pentru Gestionarea Deșeurilor Periculoase, asigurarea continuității activităților inițiate în cadrul proiectului ,,Inventarierea, evaluarea și remedierea surselor antropogene de evaluare în regiunea Dunării de Jos din Ucraina, România și Republica Moldova, MIS-ETC 995”, se va realiză prin cofinanțarea în mărime de minim 10% (aproximativ 8.800.000 lei) a costurilor investiționale în valoare totală de 88.000.000 lei, care includ costuri pentru elaborarea documentației tehnice, studiilor necesare, obținerea avizelor și înregistrarea instituției, care constituie 2.640.000 lei și a lucrărilor de construcție în mărime de 76.230.000 lei.

Costurile investiționale includ costurile pentru pregătirea terenului, construcția clădirii administrative și a laboratorului, a patru hale de stocare temporară a deșeurilor periculoase, a halei cu linia de demercurizare, a atelierului mecanic și a punctului de primire a deșeurilor, rețelelor exterioare și interioare, utilajelor tehnologice și a 3 vehicule a câte 20 tone, 5 tone și 3 tone, ambalajelor și echipamentelor necesare în procesul de colectare și operare.

Conform Conceptului de creare a Centrului de Gestionare a Deșeurilor Periculoasese prevede că acest obiect va genera venituri din prestarea următoarelor servicii:

* din servicii de preluare/ambalare, transportare, stocare temporară la Centrul a deșeurilor periculoase de la populație prin puncte mobile - serviciile fiind achitate de operatorii de colectare a DMS ;
* din servicii de preluare/ambalare, transportare, stocare temporară la Centrul a deșeurilor periculoase de la agenți economici pe bază de contract;
* din vânzarea fracțiilor de deșeuri periculoase reciclabile;
* de la prestarea serviciilor de elaborare soluțiilor tehnice pentru decontaminare terenurilor contaminate și a analizelor de laborator;
* din activități de asistență tehnică cu privire la modul de gestionare a deșeurilor generatorilor și/sau agenților economici.

Rezultatele analizei situației actuale a sectorului deșeurilor periculoase în Republica Moldova denotă următoarele: Anual se planifică venituri totale începând cu 17.000.000 lei în primii ani de activitate, astfel investiția se recuperează în după 12 de activitate al Centrului. *Conform calculelor economice-financiare, investiția este fezabilă a fi realizată doar cu finanțare nerambursabilă în proporție de minim 90 % din valoarea totală a investiției, conform cărora* RIR F(c) = 9%, VAN= 1 494 178,12 €. , rata de actualizare fiind de 6%.

1. **Evaluarea impactului asupra mediului al activității planificate privind crearea Centrului pentru Gestionare a Deșeurilor Periculoase**

Conform cerințelor Legii nr. 86 din 29.05.2014 privind evaluarea impactului asupra mediului a fost elaborată documentația de evaluare a impactului asupra mediului (EIM). În cadrul documentației de EIM au fost analizate posibilul impact asupra mediului generat de toate activitățile planificate, fiind elaborate măsuri pentru evitarea și reducerea potențialului impact.

Astfel, la etapa inițială a EIM, a fost elaborată cererea privind evaluarea impactului asupra Mediului și obținută Decizia Ministerului Mediului nr 66 din 19 februarie 2016 privind necesitatea elaborării documentației EIM pentru activitatea planificată crearea ,,Centrului de Gestionare a Deșeurilor Periculoase”. În baza Deciziei privind evaluarea prealabilă a fost elaborat Programul privind EIM, care a respectat prevederile articolului 19 a Legii nr. 86 privind evaluarea impactului asupra mediului cu privire la informarea publicului. În acest context au fost publicate anunțuri privind lansarea programului, iar publicul a fost invitat să se expună asupra Programului.

1. **Consultarea, examinarea și avizarea proiectului de lege**

*Respectarea transparenței în procesul decizional:* În conformitate cu art. 6 al Legii nr. 239-XVI din 13.11.2008 privind transparența în procesul decizional, Ministerul Agriculturii Dezvoltării Regionale și Mediului a supus consultărilor publice proiectul Hotărârii de Guvern cu privire la crearea Societății pe Acțiuni ,,Centrul de Gestionare a Deșeurilor Periculoase, asigurând plasarea pe pagina web a anunțului și setului de acte corespunzător documentelor.

*Examinarea, avizarea și expertizarea proiectului de act normativ:* Proiectul Hotărârii Guvernului pentru fondarea Societății pe Acțiuni „Centrul de Gestionare a Deșeurilor Periculoase” a fost examinat în versiunea propusă anterior (Întreprindere de Stat) și avizat de către Ministerul Economiei și Ministerul Finanțelor cu unele propuneri de îmbunătățire a proiectului efectuată expertiza anticorupție de către Centrul Național Anticorupție și expertiza juridică a Ministerului Justiției cu unele propuneri de completare, ulterior fiind transmis pentru promovare în ședința de Guvern. Proiectul a fost restituit ministerului pentru a fi structurat prin prisma conceptului reformei administrației publice centrale și promovat în mod prioritar reieșind din obligațiile Guvernului Republicii Moldova prin semnarea Programului Operațional Comun România-Ucraina-Republica Moldova.

Proiectul Hotărârii Guvernului cu privire la fondarea Societății pe Acțiuni ,,Centrul de gestionare a Deșeurilor Periculoase” este expediat spre examinare și reavizare de către ministere, alte autorități administrative centrale și instituțiile interesate.

**Ministru Vasile BÎTCA**